Crna Gora

Adresa: Karađorđeva bb,

81000 Podgorica, Crna Gora

tel: +382 20 242 530

fax: +382 20 242 329

kabinet@gov.me

Vlada Crne Gore

Predsjednik Vlade

Broj: 01-076/24-4139

Podgorica, 22.11.2024. godine

Klub poslanika Demokratske partije socijalista

Poslanik, g-din Jevto Eraković

**POSLANIČKO PITANJE**

Premijeru Spajiću,

Ne tako davno, Vladu čiji ste premijer nazvali ste „najstabilnijom crnogorskom vladom ikad“. Međutim, lokalni izbori u Podgorici, Kotoru i Budvi svjedoče o ozbiljnom padu povjerenja građana i u Vašu stranku, ali i u partije skupštinske većine. Zašto vam građani više ne vjeruju? Hoćete li, zbog očiglednog gubitka političkog legitimiteta, podnijeti ostavku i vratiti mandat građanima?

Obrazloženje ću dati na sjednici Skupštine.

Odgovor tražim i u pisanoj formi.

**ODGOVOR**

Poštovani poslaniče,

Zahvaljujem na pitanju. Evidentiram Vašu i želju Vašeg političkog subjekta za vanrednim parlamentarnim izborima, ali je iz više razloga ne razumijem.

Dakako, podsjećam Vas da je ovo pitanje u Crnoj Gori uređeno zakonom koje kao intelektualac i poslanik odlično razumijete, te Vas svakako svjestan motiva za postavljanje ovakvog pitanja i neću podučavati zakonskim propisima.

A kao kratak podsjetnik onima čije pamćenje u prošlost seže samo do poželjne mjere, vanredni Parlamentarni izbori 2023. godine rezultat su neuspjelog pokušaja Vašeg političkog subjekta da na tememljima neprincipijelne koalicije sa URA-om formira 43. Vladu.

Ipak, važno je istaći da su vanredni Parlamentarni izbori u Crnoj Gori održani 11. juna 2023. godine nakon čega je glasovima 46 poslanika izabrana 44. Vlada Crne Gore. Dodatno, podrška Vladi ojačana je 23. jula 2024. godine dvotrećinskom podrškom poslanika i poslanica 28. saziva Skupštine Crne Gore. Ako to nije najveća podrška jednoj Vladi ikada, onda ja nijesam rekao istinu. No, činjenice govore u prilog mojoj tezi.

Sada (gle čuda!) prema Vašem mišljenju, ako sam dobro razumio pitanje, potrebno bi bilo da kao predsjednik Vlade podnesem ostavku zbog djelimično nezadovoljavajućih rezultata pojedinih konstituenta izvršne vlasti na izborima u tri crnogorske opštine.

Ako ćemo se držati iste logike, ne sjećam se, uvaženi poslaniče, da je zbog gubitka izvršne vlasti 30. avgusta 2020. godine ikome iz DPS-a palo na pamet da preispita povjerenje na lokalnom nivou.

Svakako, obzirom na epilog poslednjih lokalnih izbora (na kojima vam čestitam, kao što čestitam i svim ostalim učesnicima) ostaje nejasno šta su to vaši motivi za novim vanrednim parlamentarnim izborima. I zašto mislite da bi oni eventualno promijenili nešto u korist DPS-a?

Uvaženi poslaniče,

Jasna je Vaša želja za povratkom na vlast, ali za to je potrebno mnogo više od solidnog izbornog rezultata na lokalnom nivou. Rekao bih da je došao odsudni trenutak da se Vi i Vaše kolege zapitate gdje ne štima i zašto je nakon napora koje ulažete prethodne četiri godine Vaš povratak sve neizvjesniji.

Na kraju, bez namjere da ulazim u politikanstvo jer se plašim da ovaj dijalog može otići u tom pravcu pozivam Vas da svoje nesporne kapacitete u narednom periodu usmjerimo na ostvarenje cilja kome smo zajednički posvećeni –integraciji Crne Gore u Evropsku uniju.

Skretanje sa ovog puta, bio bi eklatantan primjer stavljanja ličnih i partijskih interesa ispred interesa Crne Gore.

Juče sam, poznato Vam je, predstavio platformu pod nazivom „Barometar 26“ koja predstavlja pruženu ruku svima, da do 2026. godine bez dječjeg nadgornjavanja „ko je jači“ odgovorimo na očekivanje većinske i građanske Crne Gore.

U tome vidim našu punu pojedinačnu i zajedničku političku odgovornost – a odgovor građana će, bez obzira šta odlučite, neminovno usljediti.

Zahvaljujem na pažnji!

S poštovanjem,

**PREDSJEDNIK**

**mr Milojko Spajić**